དེ་ལྟར་སུམ་པའི་སྐོར་མདོ་བཟུང་ན་དེང་རབས་ཀྱི་མཁས་དབང་ཆེན་པོ་དུང་དཀར་རིན་པོ་ཆེས་ཀྱང་གཏེར་སྟོན་བརྒྱ་རྩའི་རྣམ་ཐར་ལ་གཞི་བཅོལ་ནས་སུམ་པའི་གནས་ཡུལ་དེང་སང་གི་སྨར་ཁམས་ཕྱོགས་ཡིན་པར་བཞེད་དེ།ཁོང་གིས་མཛད་པའི་དུང་དཀར་ཚིག་མཛོད་ཆེན་མོ་རུ།སུམ་པའི་ཡུལ་འདི་ས་གནས་གང་དུ་ཡོད་མེད་སྐོར་ལ་བར་སྐབས་ལོ་རྒྱུས་སྨྲ་བའི་མཁས་པ་ཚོའི་གསུང་ཚུལ་མི་འདྲ་བ་སྣ་ཚོགས་འདུག་ཀྱང་།ཀོང་སྤྲུལ་རིན་པོ་ཆེ་ཡོན་ཏན་རྒྱ་མཚོས་མཛད་པའི་གཏེར་སྟོན་བརྒྱ་རྩའི་རྣམ་ཐར་ནང་སྨར་ཁམས་ཀྱི་ཡུལ་འདི་ཡིན་ཞེས་གསུངས་པ་དེ།ཆོས་འབྱུང་མཁས་པའི་དགལསྟོན་ནང་དུ་གསལ་བའི་རྒོད་ཚང་སྟོད་སྨད་གཉིས་དང་།ནགས་ཤོད་བཅས་དེང་སང་གི་ས་མིང་དཀར་ཆག་ནང་བར་ཁམས་རྒྱུད་ཀྱི་ས་ཆའི་གྲས་སུ་གསལ་པོར་འཁོད་པ་རྣམས་ཡོངས་སུ་མཐུན་པར་འདུག་པས།མདོ་སྟོད་ཀྱི་ས་རྣམས་སུམ་པའི་ཡུལ་ལ་ངོས་འཛིན་ཆོག་པར་འདུག་སྙམ།ཞེས་ཅུང་ཟད་རྒྱ་བསྐྱེད་དེ་གསུངས་པ་འདི་ནི་མཁས་པའི་ལེགས་བཤད་དུ་ངེས་་སོ།།ཡང་འབེལ་གཏམ་ལུང་གི་སྙིང་པོ་དང་དགེ་ཆོས་ཀྱིས་མདོ་སྨད་དུ་སུམ་པ་ཞེས་པའི་ཡུལ་རིགས་སོགས་ཡོད་པར་གསུངས་འདུག་པ་དེ་ནི་དུས་ཕྱིས་སུམ་པའི་རིགས་རྒྱུད་ཤར་ཕྱོགས་སུ་མཆེད་པའི་མི་རྒྱུད་དང་།དེ་ལས་ཐོགས་པའི་ས་མིང་དེང་སང་བར་མདོ་སྨད་དུ་ཡོད་པ་དེ་རིགས་ལ་དགོངས་པར་ཡིན་ངེས་ལ།དེ་མིན་དེང་སང་གསར་རྩོམ་འགའ་རེ་དང་རྒྱ་ཡིག་གིས་བྲིས་པའི་རྩོམ་ཡིག་ནང་མཁས་པ་ལ་ལས་སུམ་པ་ཞེས་པ་ཡུལ་ཤུལ་གཅིག་པུ་དང་ཡང་ན་ལྷ་ས་ཕྱོགས་དང་།ཐ་ན་ལ་ལ་འདྲེན་གཞི་འཁྲུལ་བའི་ལུང་གི་རྗེས་སུ་བསྙེགས་ནས་རང་ལུགས་གཏད་སོ་མེད་པར་མདོ་སྨད་ཙོང་ཀ་དང་རྒྱལ་རོང་ཡུལ་དང་།ཐ་ན་བྱང་ལི་ཡུལ་ཕྱོགས་ལ་ངོས་བཟུང་བ་སོགས་གང་བྱུང་མང་བྱུང་མཛུབ་མོ་འཛུགས་ས་མེད་པའི་ལོང་གཏམ་དཔྱད་མི་བཟོད་པ་མང་པོ་མཐོང་རྒྱུ་འདུག་པ་ནི།རིག་པ་གུ་དོག་པའི་འདམ་རྫབ་ཏུ་ལྷུང་སོང་བའི་རིགས་ལ་མཐའ་དཔྱོད་བགྱི་རིན་མེད་པས་རེ་ཞིག་བཞག་ལ།སྤྱིར་སུམ་པ་ནི་དུས་སྐབས་སོ་སོར་ཡུལ་ཁམས་རྒྱ་ཆེ་ཆུང་མི་གཅིག་པས་དེང་སང་སུམ་པ་ཟེར་བ་རྗེས་ཤུལ་མེད་པའི་ཚོད་ཙམ་དུ་སླེབས་སོང་བ་ནི་ལོ་རྒྱུས་ཀྱི་ཆུ་བོའི་གཉེར་མ་རེ་རེ་བཞིན་འདས་པའི་རང་རྟགས་མངོན་པར་ཟད་དོ།།